b'\n_START_ARTICLE_\nPostcrossing\n_START_PARAGRAPH_\nPostcrossing on kansainv\xc3\xa4linen korttirinki, jonka perusideana on l\xc3\xa4hett\xc3\xa4\xc3\xa4 ja vastaanottaa postikortteja. T\xc3\xa4m\xc3\xa4 portugalilaisen Paulo Magalh\xc3\xa3esin luoma rinki on saavuttanut suurta suosiota ymp\xc3\xa4ri maailman. Postcrossing-sivustolla on noin 770 000 rekister\xc3\xb6itynytt\xc3\xa4 k\xc3\xa4ytt\xc3\xa4j\xc3\xa4\xc3\xa4 210 eri maasta (hein\xc3\xa4kuu 2019). Postcrossing ei maksa mit\xc3\xa4\xc3\xa4n, sivusto ei peri maksua, ainoastaan ottaa vastaan lahjoituksia. Postcrossingiin liittyneet maksavat vain itse l\xc3\xa4hett\xc3\xa4m\xc3\xa4ns\xc3\xa4 postikortit ja niihin tarvittavat postimerkit. K\xc3\xa4rkikymmenik\xc3\xb6ss\xc3\xa4 eniten kortteja l\xc3\xa4hett\xc3\xa4neiden maiden listalla ovat Suomen (5. sija) lis\xc3\xa4ksi Saksa, Yhdysvallat, Alankomaat, Ven\xc3\xa4j\xc3\xa4, Valko-Ven\xc3\xa4j\xc3\xa4, Kiina, Taiwan, Puola ja Ukraina. Kes\xc3\xa4kuuhun 2019 menness\xc3\xa4 suomalaiset ovat l\xc3\xa4hett\xc3\xa4neet yhteens\xc3\xa4 yli 3,3 miljoonaa postikorttia.\n_START_SECTION_\nSivuston toiminta\n_START_PARAGRAPH_\nPortugalilaisen Paulo Magalh\xc3\xa3esin vuonna 2005 perustamaan postcrossing-verkostoon kirjautunut k\xc3\xa4ytt\xc3\xa4j\xc3\xa4 voi pyyt\xc3\xa4\xc3\xa4 verkoston yll\xc3\xa4pidolta osoitetta, johon l\xc3\xa4hett\xc3\xa4\xc3\xa4 postikortti. J\xc3\xa4rjestelm\xc3\xa4 valitsee sattumanvaraisesti toisen k\xc3\xa4ytt\xc3\xa4j\xc3\xa4n osoitteen ja l\xc3\xa4hett\xc3\xa4\xc3\xa4 sen pyyt\xc3\xa4j\xc3\xa4n s\xc3\xa4hk\xc3\xb6postiin. Osoitteen mukana tulee korttikohtainen tunnistekoodi, joka kirjoitetaan l\xc3\xa4hetett\xc3\xa4v\xc3\xa4\xc3\xa4n postikorttiin. Kun kortti saapuu perille, vastaanottaja kirjaa tunnistekoodin j\xc3\xa4rjestelm\xc3\xa4\xc3\xa4n, jolloin j\xc3\xa4rjestelm\xc3\xa4 tiet\xc3\xa4\xc3\xa4 kortin saapuneen perille. T\xc3\xa4m\xc3\xa4n j\xc3\xa4lkeen j\xc3\xa4rjestelm\xc3\xa4 jakaa l\xc3\xa4hett\xc3\xa4j\xc3\xa4n osoitteen kerran jollekin toiselle k\xc3\xa4ytt\xc3\xa4j\xc3\xa4lle maailmalla, eli l\xc3\xa4hett\xc3\xa4j\xc3\xa4 saa takaisin yhden kortin jokaista l\xc3\xa4hett\xc3\xa4m\xc3\xa4\xc3\xa4ns\xc3\xa4 kohti._NEWLINE_Systeemi varjelee k\xc3\xa4ytt\xc3\xa4j\xc3\xa4n yksityisyytt\xc3\xa4 siten, ett\xc3\xa4 se antaa katuosoitteita yhdelle k\xc3\xa4ytt\xc3\xa4j\xc3\xa4lle vain muutaman kerrallaan. K\xc3\xa4ytt\xc3\xa4j\xc3\xa4ll\xc3\xa4 voi yht\xc3\xa4aikaa olla travelling- eli matkalla-tilassa rajallinen m\xc3\xa4\xc3\xa4r\xc3\xa4 kortteja, sivustolle liittyess\xc3\xa4 t\xc3\xa4m\xc3\xa4 m\xc3\xa4\xc3\xa4r\xc3\xa4 on viisi. V\xc3\xa4himm\xc3\xa4ism\xc3\xa4\xc3\xa4r\xc3\xa4\xc3\xa4 l\xc3\xa4hetett\xc3\xa4ville korteille ei ole eli k\xc3\xa4ytt\xc3\xa4j\xc3\xa4 voi l\xc3\xa4hett\xc3\xa4\xc3\xa4 vaikka vain yhden kortin. My\xc3\xb6hemmin maksimiluku kasvaa hitaasti sen mukaan, montako k\xc3\xa4ytt\xc3\xa4j\xc3\xa4n l\xc3\xa4hett\xc3\xa4m\xc3\xa4\xc3\xa4 korttia on saapunut m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4. K\xc3\xa4ytt\xc3\xa4j\xc3\xa4 voi muokata itselleen pienen profiilin, jossa katuosoite ei kuitenkaan n\xc3\xa4y. Palvelun k\xc3\xa4yt\xc3\xb6n voi lopettaa koska tahansa._NEWLINE_Kortteihin voi kirjoittaa mit\xc3\xa4 tahansa mieleen tulee, yleisi\xc3\xa4 aiheita ovat omasta maasta tai itsest\xc3\xa4\xc3\xa4n kertominen ym. yleinen jutustelu. Osa k\xc3\xa4ytt\xc3\xa4jist\xc3\xa4 mainitsee profiilissaan joitakin toiveita saapuvien postikorttien aiheista, niiss\xc3\xa4 olevista kirjoituksista tai postimerkeist\xc3\xa4. Postikortteja on hauska saada, mutta t\xc3\xa4ll\xc3\xa4 tavoin voi my\xc3\xb6s koettaa ker\xc3\xa4ill\xc3\xa4 tietynlaisia kortteja tai vauhdittaa postimerkkiharrastusta._NEWLINE_Omasta kotimaastaan kortteja ei voinut saada ennen kev\xc3\xa4tt\xc3\xa4 2008, ellei halunnut osallistua tageihin eli "hippoihin" foorumilla. Kev\xc3\xa4\xc3\xa4ll\xc3\xa4 2008 j\xc3\xa4rjestelm\xc3\xa4\xc3\xa4 uudistettiin siten, ett\xc3\xa4 "virallisia" osoitteita voi saada my\xc3\xb6s omaan maahansa.  Tag eli suomalaisittain hippa on ep\xc3\xa4virallisempaa postcrossailua sivuston foorumilla, johon my\xc3\xb6s kirjaudutaan sis\xc3\xa4\xc3\xa4n. Monet hippailevat siksi, ett\xc3\xa4 haluavat l\xc3\xa4hett\xc3\xa4\xc3\xa4 enemm\xc3\xa4n kortteja kerrallaan. Hipat eroavat virallisesta postcrossingista siten, ett\xc3\xa4 niiss\xc3\xa4 voi usein valita millaisen kortin l\xc3\xa4hett\xc3\xa4\xc3\xa4 ja saa, sek\xc3\xa4 mihin maahan ja kenelle. Foorumilla voi my\xc3\xb6s osallistua esimerkiksi muihin tagien tyyppisiin vaihtoihin my\xc3\xb6s muilla tavaroilla kuin postikorteilla.\n_START_SECTION_\nPostcrossing Suomessa\n_START_PARAGRAPH_\nAsukasm\xc3\xa4\xc3\xa4r\xc3\xa4\xc3\xa4n suhteutettuna Suomessa on eniten postcrossingin harrastajia maailmassa. Lokakuussa 2015 Tampereella Vapriikissa perustettiin maailman ensimm\xc3\xa4inen virallisesti rekister\xc3\xb6ity kansallinen postcrossing-harrastajien yhdistys, Suomen postcrossingyhdistys ry, jonka tarkoituksena on entisest\xc3\xa4\xc3\xa4n edist\xc3\xa4\xc3\xa4 postcrossing-harrastusta ja sen tunnettuutta Suomessa.\n_START_SECTION_\nPostcrossing-aiheiset postimerkit\n_START_PARAGRAPH_\nUseat maat ovat julkaisseet omia postcrossing-aiheisia postimerkkej\xc3\xa4. Suomessa julkaistiin ensimm\xc3\xa4inen postcrossing-aiheinen nelj\xc3\xa4n merkin vihko syyskuussa 2013, sen ulkoasusta vastasi suunnittelutoimisto Kokoro & Moi. Ahvenanmaa julkaisi oman postcrossing-aiheisen postimerkin kes\xc3\xa4kuussa 2019.'